ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Αυγούστου 2008 για τροποποίηση της απόφασης 2005/59/ΕΚ όσον αφορά τις περιοχές στις οποίες θα εφαρμοστούν τα σχέδια για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων κατά της κλασικής πανώλης των χοίρων στη Σλοβακία [κοινοποιηθείσα υπό τον αριθμό Ε(2008) 4428] (Το κείμενο στη σλοβακική γλώσσα είναι το μόνο αυθεντικό) (2008/686/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (1), και ιδίως το άρθρο 16 παράγραφος 1 και το άρθρο 20 παράγραφος 2, Εκτιμώντας τα ακόλουθα: (1) Με την απόφαση 2005/59/ΕΚ της Επιτροπής (2) εγκρίθηκαν τα σχέδια που υπέβαλε η Σλοβακία στις 31 Αυγούστου 2004 για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων στις περιοχές αυτού του κράτους μέλους οι οποίες καθορίζονται στο παράρτημα της εν λόγω απόφασης. (2) Η Σλοβακία ενημέρωσε την Επιτροπή σχετικά με την πρόσφατη εξέλιξη της κλασικής πανώλης των χοίρων στους αγριόχοιρους στο έδαφός της. Με βάση τις διαθέσιμες επιδημιολογικές πληροφορίες, τα μέτρα που προβλέπονται στο σχέδιο για την εκρίζωση της κλασικής πανώλης των χοίρων στους αγριόχοιρους και τον επείγοντα εμβολιασμό των αγριόχοιρων πρέπει να επεκταθούν, ούτως ώστε να συμπεριληφθούν ολόκληρες οι περιφέρειες Rimavská Sobota, Nové Zámky, Levice και Komárno. (3) Για λόγους διαφάνειας της κοινοτικής νομοθεσίας, το παράρτημα της απόφασης 2005/59/ΕΚ πρέπει να αντικατασταθεί από το κείμενο του παραρτήματος της παρούσας απόφασης. (4) Ως εκ τούτου, η απόφαση 2005/59/ΕΚ πρέπει να τροποποιηθεί ανάλογα. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2005/59/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στη Σλοβακική Δημοκρατία. Βρυξέλλες, 20 Αυγούστου 2008.

[Source: multi_eurlex | Tokens: 1949]